tartuNLP/wikipedia-smugri-20251201 huggingface dataset:
Gekkoliskot

Gekkoliskot (Gekkonidae) on gekkomaisiin liskoihin kuuluva suomumatelijaheimo. Siihen kuuluu yli tuhat lajia, jotka jaetaan 60 sukuun.
Gekkoja esiintyy lämpimillä alueilla eri puolilla maailmaa. Ne poikkeavat muista liskoista ääntelynsä takia; ne kommunikoivat lajitoveriensa kanssa visertävillä äänillä. Monilla gekoilla on sormissaan mikroskooppiset tartuntakarvat, joten ne pystyvät kiipeämään esimerkiksi ikkunaa pitkin. Useimmilla gekkolajeilla on ruskeanvihreä, kumimainen iho. Iho muistuttaa hieman kukkamaista kuviota. 
Joitakin gekkolajeja pidetään lemmikkieläiminä.
Felix

Felix on miehen etunimi, joka johtuu latinan "onnekasta" merkitsevästä sanasta "felix". Nimi on ollut muun muassa kolmella paavilla ja kahdella vastapaavilla. Felix on käytössä myös sukunimenä. Nimen naispuolinen vastine on Felicia. 
Suomessa nimi Felix on elokuun 2025 loppuun mennessä annettu 3 953 miehelle ja noin 20–30 naiselle.Nimen muunnos Feliks on annettu 2 013:lle ja Feeliks noin 380 miehelle. Felixin nimipäivä on ruotsinkielisen ja vuodesta 2020 lähtien myös suomenkielisen kalenterin mukaan 6. syyskuuta.
Carlos Hernández

Carlos Hernández Valverde (s. 9. huhtikuuta 1982, Goicoechea, Costa Rica) on costaricalainen jalkapalloilija, joka on pelannut vuodesta 2017 lähtien costaricalaisessa Puntarenas F.C. -joukkueessa. Pelipaikaltaan hän on keskikenttäpelaaja. Alajuelensessa hän on ollut voittamassa Costa Rican mestaruutta 2002, 2003 ja 2005 sekä CONCACAF Champions' Cupia vuonna 2004.
Hernández pelasi alle 20-vuotiaiden MM-kisoissa vuonna 2001 ja oli Costa Rican olympiajoukkueessa Ateenassa vuonna 2004. Ensimmäisen maaottelunsa hän pelasi 8. heinäkuuta 2004 Paraguayta vastaan. Vuoden 2006 MM-kisoissa Carlos Hernández pelasi kahdessa ottelussa yhteensä 44 minuuttia. Hän oli kesään 2020 mennessä pelannut 19 maaottelua, joissa hän oli tehnyt yhteensä seitsemän maalia.
GLUT

GLUT ("OpenGL Utility Toolkit") ohjelmointirajapinta, jonka avulla OpenGL-rajapintaa käyttävä ohjelma voidaan tehdä alustariippumattomalla tavalla, jolloin ohjelma voidaan kääntää ja ajaa useilla eri käyttöjärjestelmillä. OpenGL itse on laitteistoriippumaton, mutta esimerkiksi ikkunoinnin luominen ja käyttäjän syötteiden käsittely vaihtelee käyttöjärjestelmien mukaan, johon GLUT toimii apukeinona.
Yleensä sama GLUT-ohjelma toimii vähäisin muutoksin muun muassa Linuxilla, Mac OS X:llä ja Windowsilla. GLUT:in loi silloin Silicon Graphicissa työskennellyt Mark J. Kilgard. Alkuperäisen GLUT:in päivittäminen lopetettiin 2000-luvun taitteessa. GLUT:ista on tehty avoimen lähdekoodin päivitetympiä toteutuksia, kuten Freeglut. GLUT:in tekijänoikeus on Kilgardilla.
GLUT-rajapinnassa käytetty tekijänoikeusilmoitus:
Yksinkertainen esimerkkiohjelma C-kielellä, joka piirtää värillisen kolmion.
Ominaisuudet.
GLUT:in tuetut järjestelmät:
GLUT pääominaisuudet:
Islaja

Islaja (oik. Merja Kokkonen) (s. 1979) on helsinkiläinen laulaja ja lauluntekijä. Vuonna 2014 hän asui Berliinissä.
Kokkonen on myös kokeellisten ja psykedeelisten folkyhtyeiden Avarus, Kemialliset Ystävät ja trio Hertta Lussu Ässän jäsen. 
Islajan musiikki on intiimiä ja omintakeista. Levyillään Islaja soittaa itse lähes kaikki soittimet. Teksteissä on myyttisiä, unenomaisia aiheita ja toistuvia kuvia ja ideoita. Islajan levy-yhtiö on Fonal Records. Vuonna 2014 Berliinissä valmistuneella SUU-albumilla laulukieli on vaihtunut englanniksi, indie-folk elektroksi ja levymerkki Monika Enterpriseksi.
Helsinki–Tallinna Race

Helsinki–Tallinna Race on Suomen suurin avomeripurjehduskilpailu, joka purjehditaan vuosittain elokuun puolivälissä Helsingistä Tallinnaan. Kilpailu purjehditaan yöpurjehduksena, joten kilpailijoilta vaaditaan taitoja erityisesti pimeässä ja usein kevyessä tuulessa purjehtimisesta. Veneet jaetaan nykyisin 10 eri luokkaan: Business LYS, LYS 1, 2, 3 ja 4-6 sekä Arvio LYS, ORC Club 1, 2 ja 3, IRC. Lisäksi on laskettu yksityyppiveneille omat tulokset LYS-luokkien sisällä.
Historiaa.
Koivusaaren Pursiseura järjesti Helsinki–Tallinna Racen ensimmäisen kerran vuonna 1993.
Nykyisyys.
Kilpailuun osallistuu vuosittain lähes 200 venettä ja n. tuhat purjehtijaa useista eri maista. Vuonna 2007 matkaan lähti ennätykselliset 198 venettä. Kilpailun tuotosta suuri osa on jo vuodesta 1996 lahjoitettu Tallinnan lastensairaalalle.
Reitti.
Lähtölinja sijaitsee Helsingin edustalla ja maali Piritan edustalla. Rata on pääpiirteissään seuraava: Helsingin kasuuni jätetään oikealle ja Tallinnan matala vasemmalle. Matkan pituus on n. 42 mpk ja ORC Club- ja IRC-luokissa n. 47 mpk.
Reittiennätykset.
2 h 44 min kilpailun yhteydessä järjestäjien kellottama aika Formula-28 katamaraanille, 
kipparina J-P Kiiski miehistö Chrisse Björkbom, Ville Väresmaa ja Kim Öhman.
Yksirunkoisten ennätys on 100-jalkaisen SuperMaxin SWE 11000 CapGeminin hallussa: 4 h 6 min 30 s. Kipparina oli Bertil Södergren.
Gabriel Badilla

Gabriel Badilla Segura (30. kesäkuuta 1984 San José – 20. marraskuuta 2016 Santa Ana) oli costaricalainen jalkapalloilija. Puolustuspelaaja Badilla edusti kotimaansa Deportivo Saprissaa vuodesta 2001 lähtien. Vuosina 2008–2009 hän pelasi Yhdysvalloissa New England Revolutionin joukkueessa. Badilla voitti Saprissassa useita Costa Rican mestaruuksia sekä CONCACAF Champions’ Cupin vuonna 2005. Seurajoukkueiden MM-kilpailuissa vuonna 2005 Badillan edustama Saprissa oli kolmas.
Badilla oli mukana alle 17-vuotiaiden MM-kisoissa vuonna 2001. Hänen ensimmäinen maaottelunsa oli 19. kesäkuuta 2005 Kiinaa vastaan. Vuoden 2006 MM-kisoissa Badilla pelasi yhden ottelun. Hän pelasi 25 maaottelua ja teki niissä yhden maalin.
Badilla kuoli 32-vuotiaana 20. marraskuuta 2016 kesken 10 kilometrin juoksukilpailun. Kuolinsyyksi epäillään sydänkohtausta.
Benedictus

Benedictus (latinaa, ’siunattu’) voi tarkoittaa seuraavia:
Henkilöitä.
Paaveja.
Benedictus on ollut viidentoista paavin ja (ainakin) kahden vastapaavin nimenä:
Klemens

Klemens tai Clemens on latinalaisperäinen miehen etunimi. Nimi johtuu latinan sanasta "Clemens", joka merkitsee "lempeää", "jalomielistä". Nimi on ollut muun muassa 14 paavilla, joista huomattavin, Pyhä Klemens I, on samalla myös yksi apostolisina isinä tunnetuista varhaiskristillisistä kirjailijoista. Muodossa Clemens nimi on nykyisinkin käytössä muun muassa Saksassa, muodossa Klemens myös Ruotsissa, Tanskassa ja Puolassa. Clemens esiintyy myös sukunimenä.
Suomessa nimi Klemens on Digi- ja väestötietoviraston tietojen mukaan annettu vuoden 2019 loppuun mennessä alle sadalle henkilölle. Nimestä on Suomessa käytössä myös mukaelma Klemetti, mutta sekin on jäänyt harvinaiseksi. Klemensillä sen enempää kuin Klemetilläkään ei nykyisin ole suomen- eikä ruotsinkielisessä kalenterissa nimipäivää, mutta vuoteen 1907 saakka Klemensin nimipäivä oli 23. marraskuuta, paavi Klemens I:n muistopäivänä.. Myöhemmin sama päivä oli vuoteen 1994 saakka Klemetin nimipäivä.
Pointteri

Pointteri () on englantilainen keskikokoinen seisova kanakoira. Tieteelliseksi nimeksi on aikoinaan esitetty "Canis avicularis". 
Ulkonäkö.
Pointteri on helppo tunnistaa. Runko on sulavalinjainen, hieman vinttikoiramainen. Karva on lyhyt ja kiiltävä. Rodun säkäkorkeus on nartuilla 61–66 cm ja uroksilla 64–69 cm. Koirassa ei ole juurikaan ylimääräistä rasvaa, ja siksi se vaikuttaa jopa luisevalta. Sen liikkeet ovat sulavat ja urheilijamaiset. Tärkeä tunnistusmerkki rodulla on pää. Kuonon profiili on ihanteellisesti kovera, suora kuono on hyväksyttävä. Kirsu on koiran väristä riippuen joko musta (mustilla, musta/valkoisilla, oransseilla ja oranssi/valkoisilla) tai luonnonvärinen eli punertavan ruskea (keltaisilla, kelta/valkoisilla, maksanruskeilla ja maksa/valkoisilla).
Pointterin perusvärit ovat keltainen, oranssi, maksanruskea ja musta joko pelkästään tai valkoisen kanssa. Silmät ovat yleisimmin ruskeat. Mustakirsuisilla ne voivat olla jopa mustanruskeat, kun taas luonnonvärisen kirsun kanssa, varsinkin keltaisella ja keltavalkoisella yksilöllä ne saattavat olla lähes keltaiset.
Luonne ja käyttäytyminen.
Pointteri on erittäin voimakkaasti omaan ihmiseensä leimautuva ja iloinen, sosiaalinen rotu. Aggressiivisuus ei kuulu rodun piirteisiin lainkaan; parityöskentelyyn jalostettuna koirana se on sosiaalinen ja kontaktihakuinen. Iloisuus ja leikkisyys ovat myös rodun tunnusmerkkejä. Lasten suhteen pointteri on yleensä kärsivällinen ja rauhallinen, ja tuntiessaan olonsa epämukavaksi pikemmin poistuu paikalta kuin ärtyy.
Pointteri on erittäin älykäs ja sen koulutettavuus on hyvä. Rotu soveltuu metsästyksen lisäksi erittäin moneen harrastamiseen. Niitä tapaa toko- ja agilitykentillä, niiden kanssa harrastetaan koirajuoksua ja myös valjakkohiihtoa. Lenkkikaverina se on väsymätön. Se kaipaa jatkuvasti älyllisiä haasteita ja paljon liikuntaa, ja erityisesti vapaana juokseminen on rodulle suositeltavaa.
Rodun käyttöominaisuudet ovat usein ulkonäköä tärkeämmät. 
Alkuperä.
Italialaisissa maalauksissa on esiintynyt pointterin kaltaisia koiria jo 1400-luvulla, ja se polveutuu ranskalaisista, espanjalaisista ja italialaisista lintukoirista. Rodun alkuperämaaksi on kuitenkin nimetty Iso-Britannia.
Anastasius

Anastasius on ollut neljän paavin nimenä:
Anastasios on kahden Bysantin keisarin nimi:
Muita samannimisiä:
Bonifatius (lähetyssaarnaaja)

Bonifatius (n. 672/675 Crediton, Devonshire, Englanti – 754 Dokkum, Alankomaat) oli keskiajan tunnetuimpia lähetystyön tekijöitä. Hän syntyi Englannissa Winfried-nimisenä. Hän kasvoi luostariympäristössä, josta omaksui katsomuksen, jonka mukaan munkin kutsumus lunastetaan lähtemällä vieraaseen maahan lähetystyöhön. Epäonnistuneen Friisinmaan lähetysretken jälkeen Winfried vakuuttui paavin tuen tarpeellisuudesta lähetystyössä ja sai tältä vastakaikua ja uuden nimen, Bonifatius.
Bonifatius teki tämän jälkeen lähetystyötä Thüringenissä, Friisinmaalla ja Hessenissä. Hänet nimitettiin piispaksi ja myöhemmin Mainzin arkkipiispaksi. Hän perusti useita luostareita ja piispanistuimia ja loi Saksan alueelle kirkollisen organisaation. Bonifatiuksen esimerkki lähetyssaarnaajana, joka oli läheisissä suhteessa paaviin ja katoliseen kirkkoon, oli tärkeä katolisen kirkon myöhemmälle lähetystyölle. Keskiajan mittaan Bonifatiukselle muodostui huomattava symboliarvo, ja häntä alettiin pitää koko Saksan apostolina. 
Bonifatius on Saksan, Alankomaiden, keittäjien, Saksan Fuldan hiippakunnan, Kanadan Manitoban Saint-Bonifacen arkkihiippakunnan ja räätälien suojeluspyhimys. Hänen tunnuksiaan ovat kirves, kirja, korppi, miekka, kaatunut tammi, kirja ja kynä, nuija ja kettu. Piispan muistopäivää vietetään 5. kesäkuuta.
Katolisessa kirkossa Bonifatiusta on muistettu seuraavanlaisella latinankielisellä kollehtarukouksella:
"Orémus. Deus, qui multitúdinem populórum, beáti Bonifátii Mártyris tui atque Pontíficis zelo, ad agnitiónem tui nóminis vocáre dignátus es: concéde propítius; ut, cuius sollémnia cólimus, étiam patrocínia sentiámus. Per Dóminum nostrum Iesum Christum, Fílium tuum: qui tecum vivit et regnat in unitáte Spíritus Sancti Deus, per ómnia sǽcula sæculórum. R. Amen."
Ihmisen ja eläimen välinen vuorovaikutus

Ihmisen ja eläimen välinen vuorovaikutus on aihealue, jota on alettu tutkia varsinaisesti 1980-luvulla. Kyseinen tutkimuskenttä (antrozoologia) käsittää kaiken vuorovaikutuksen ihmisten ja eläinten välillä, mutta lähinnä kiinnostuksen kohteena ovat olleet vuorovaikutuksen myönteiset puolet. Tutkimuksissa onkin pääasiassa tarkasteltu eläimiä joko ihmisen terveyden edistäjinä tai erityisen terapian tarjoajina. Varhaisissa tutkimuksissa ihmisten ja lemmikkieläinten välillä havaittiin vahva psykologinen ja emotionaalinen kiintymys, jota alettiin kutsua termillä ”human-animal bond”. Termin käyttö huomioitiin varsinaisesti Skotlannissa vuonna 1979, vaikka käsitettä olivat jo aiemmin käyttäneet Konrad Lorenz ja Boris Levinson. Tutkimuskentän edistäjinä on toiminut lähinnä eläinlääketieteellisen alan edustajia. Muissa ammattikunnissa tutkimuskentän merkitys on huomattu hitaammin, vaikkakin Levinson pyrki psykiatriassa ja psykologiassa jo varhain tuomaan aihetta esille saaden osakseen kritiikkiä kollegoiltaan. Levinson käytti aiheesta muun muassa nimitystä lemmikkiterapia (pet therapy). 
Levinsonin panos ihmisen ja eläimen välistä vuorovaikutusta käsittelevälle tutkimuskentälle toimi lopulta suunnannäyttäjänä tutkimuksille psykiatriassa ja vastaavissa ammateissa. Yleisen kiinnostuksen kohteeksi ovatkin nousseet vuorovaikutuksen emotionaaliset ja myönteiset puolet terapeuttisissa tilanteissa erityistä tukea tarvitsevilla henkilöillä, minkä vuoksi tutkimuskentän pioneerina on pidetty nimenomaan Levinsonia. Eläinten suosion kasvaessa terveydenhuollon palveluissa 1980-luvulla heräsi ammattilaisten keskuudessa tarve määritellä lemmikkiterapia tarkemmin, ja lopulta uskottavuuden ja ammattilaisuuden tarve johti ensimmäisten kokonaisvaltaisten käytännön normien kehittämiseen 1990-luvulla. Siitä lähtien ovat olleet käytössä Delta Societyn määrittelemät termit eläinavusteinen terapia ("Animal-Assisted Therapy") ja eläinavusteinen toiminta ("Animal-Assisted Activities"). Eläinavusteisesta terapiasta puhutaan silloin, kun ammattihenkilö käyttää eläimiä apuna työssään. Ammattihenkilö on määritellyt asiakkaalle erityiset tavoitteet, joiden edistymistä seurataan. Eläinavusteinen toiminta sitä vastoin on edellistä vapaamuotoisempaa toimintaa, jossa esimerkiksi vapaaehtoiset tuovat eläimiä ihmisten luokse.
Ossi Martikainen (jalkapalloilija)

Ossi Martikainen (s. 25. marraskuuta 1982 Oulu) on uransa lopettanut suomalainen jalkapalloilija. Hän oli pelipaikaltaan keskuspuolustaja tai vasen laitapuolustaja.
Vuodesta 2007 vuoteen 2010 IF Gnistanissa pelannut Martikainen on Esbo Bollklubbin kasvatti. Hän on edustanut Helsingin Jalkapalloklubia ja FC Hämeenlinnaa ja pelannut yhteensä 45 ottelua Veikkausliigassa. Hän oli nostamassa myös FC Viikinkejä Veikkausliigaan.
Martikainen edusti Suomea vuonna 2001 pelatuissa nuorten MM-kilpailuissa Argentiinassa.
Call Me (Ánna Víssin kappale)

Call Me on kyproslaisen poplaulajan Ánna Víssin kappale, jonka on säveltänyt hänen ex-miehensä Níkos Karvélas. Kappale julkaistiin alun perin lokakuussa 2004 promosinglenä radioasemilla Yhdysvalloissa, mutta huhtikuussa 2005 kappale julkaistiin internetissä digitaalisesti ladattavaksi, jolloin se pääsi viikoksi Yhdysvaltain Billboard Dance Chart-listan ykköseksi . Myöhemmin "Call Me" julkaistiin Kreikassa singlenä Sony BMG:n tuottamana.
Alkuperäinen versio.
Ánna Víssi esitti "Call Men" aluksi kreikaksi nimellä "Eisai" (suomennettuna "sinä olet") vuoden 2004 kesäolympialaisten päätösseremoniassa, jossa kappale sai suuren suosion. Useat musiikkialalla työskentelevät henkilöt uskoivat kappaleen kuulostavan hyvältä myös englanniksi, joten Níkos Karvélas kirjoitti siihen englanninkieliset sanat. Useat englanninkielisen version kuulleet henkilöt uskoivat Annan tekevän läpimurtonsa kappaleella. Vissin levy-yhtiö Sony BMG ei kuitenkaan ollut kiinnostunut kappaleen julkaisemisesta kansainvälisesti, vaikka erityisesti Kyproksella kappale nousi hitiksi. Myöhemmin levy-yhtiö Moda Recordsin johtaja Nicky Kalliongis kuuli kappaleen ja piti siitä, ja ehdotti Víssille uutta levytyssopimusta Moda Recordsin kanssa. Víssi suostui, mutta vain sillä ehdolla, että saisi julkaista kappaleen Vanilla/Moda Records -nimen alla. Nimi "Vanilla" tulee hänen koiransa nimestä.
Kasvava suosio.
Kalliongis ja Víssi lähettivät kappaleen radioasemille ja DJ:lle ympäri Yhdysvaltoja. Kappaleesta tuli välittömästi hitti. Sitä alettiin soittaa radioasemilla kaikkialla Yhdysvalloissa ja Víssi esitti "Call Men" Miamissa "White Party"-tapahtumassa saaden suosiota. Useat DJ:t, kuten Valentine, Chris Cox, Friscia &amp; Lamboy, Lee Cabrera ja Mike Cruz, tekivät kappaleesta remix-versioita, mutta huhtikuussa 2005 julkaistu alkuperäinen versio sai suurimman suosion. Kappaletta alettiin myydä AllMusicSourcessa ja iTunesissa, ja kappale pääsi parhaimmillaan Yhdysvaltain virallisen tanssilistan Billboard Dance Chartin ykköseksi viikon ajaksi. Víssi lähti Yhdysvaltain ja Kanadan yökerhoihin lyhyelle kiertueelle.
Sony BMG ja "Call Me".
"Call Men" menestyttyä upeasti Billboard-listalla Sony BMG tarjosi Víssille mahdollisuutta julkaista kappale singlenä Kreikassa. Víssi suostui ja single julkaistiin kesäkuun lopussa 2005. Single sisälsi "Call Me"-kappaleesta kolme versiota - "Call Me (Original Version)", "Call Me (Lee Cabrera Mix)" ja "Call Me (Chris Cox Mix)", sekä radioversion uudesta kappaleesta "Lie". Sekä "Lie" että "Call Me" nousivat listoille Kreikassa ja Kyproksella, ja "Call Me" nousi ykköseksi sekä Kreikan IFPI-singlelistalla että Kyproksen virallisella listalla. Kappaleiden menestyttyä englanninkielisinä hyvin, Víssi alkoi suunnitella uuden englanninkielisen albumin julkaisua. Uusi albumi julkaistaan kesällä tai syksyllä 2006. Kappaleiden menestyksen siivin Kreikan yleisradioyhtiö ERT myös asetti Víssin ehdolle Kreikan Euroviisuedustajaksi Euroviisuissa 2006. Víssi pääsi Kreikan edustajaksi mutta sijoittui vasta yhdeksänneksi kappaleellaan "Everything".
Remix-versiot.
Viralliset versiot kappaleesta "Call Me":
Minhon yliopisto

Minhon yliopisto (, lyhennys UMinho) on portugalilainen yliopisto, jolla on kampukset Bragassa ja Bragan piirin Guimarãesissa. Yliopisto perustettiin vuonna 1973. 
Minhon yliopistossa on noin 19 500 opiskelijaa. Opetushenkilökuntaan kuuluu noin 1 300 tohtoria, jonka ohella yliopistolla on töissä 800 muuta ihmistä.
Vuonna 2017 kansainvälinen Shanghain Jiao Tong -yliopiston ARWU-yliopistoranking luokitteli Minhon yliopiston sijaluokkaan 401.–500. maailmassa. Se oli tässä vertailussa Portugalin 3.–5. parhaimmaksi arvostettujen yliopistojen ryhmässä. Verkkonäkyvyyttä korostavassa espanjalaisessa Webometrics-yliopistorankingissa yliopisto ylsi vuonna 2018 Portugalin 5. parhaaksi yliopistoksi ja maailmanlistan sijalle 420.
Pasi Solehmainen

Pasi Solehmainen (s. 30. maaliskuuta 1974 Espoo) on uransa lopettanut suomalainen jalkapalloilija. Hän oli pelipaikaltaan vasen laitapuolustaja tai puolustava keskikenttäpelaaja.
Solehmainen pelasi urallaan Veikkausliigassa kahdeksalla kaudella Helsingin Jalkapalloklubissa 1996, FF Jarossa 1997–1998, Atlantiksessa 2001, AC Allianssissa 2002–2004, ja FC Viikingeissä 2007. Hän esiintyi yhteensä 156 pääsarjaottelussa ja teki niissä 7 maalia. Solehmainen voitti Allianssissa SM-hopeaa kaudella 2004.
Kristian Kunnas

Kristian Kunnas (s. 11. tammikuuta 1981 Vihti) on suomalainen jalkapalloilija. Hän oli pelipaikaltaan puolustava keskikenttäpelaaja tai keskuspuolustaja.
Kunnas edusti uransa aikana Nummelan Palloseuraa, Helsingin Jalkapalloklubia, Kuopion Palloseuraa, FC Hämeenlinnaa sekä FC Viikinkejä. Hän on pelannut Veikkausliigassa 65 ottelua, ja tehnyt niissä viisi maalia, joista kolme tuli peräkkäin samassa ottelussa. Kunnas oli 17-vuotiaana mukana HJK:n Mestarien liiga -joukkueessa vuonna 1998, mutta esiintyi vain vaihtopenkillä. 
Kunnas on edustanut Suomea alle 18-vuotiaiden EM-kilpailuissa ja alle 20-vuotiaiden MM-kilpailuissa. Kunnaksen isosisko on naisten maajoukkueessa pelannut Satu Kunnas.
John Garcia

John Garcia (s. 4. syyskuuta 1970) on yhdysvaltalainen rock-laulaja, joka tunnetaan parhaiten Kyussin laulajana. Garcia on myös laulanut lukuisissa muissa yhtyeissä, kuten Slo Burn ja Unida, ja tällä hetkellä hän on laulajana Hermanossa.
Kyuss.
Ollessaan high schoolissa Garcia perusti kitaristi Joshua Hommen kanssa Kyussin (alun perin nimellä "Sons of Kyuss"). Kyuss teki kaiken kaikkiaan viisi täysimittaista albumia, joilla kaikilla olivat mukana John Garcia ja Josh Homme. Lokakuussa 1995, vain kolme kuukautta "...And the Circus Leaves Town" -albumin julkaisun jälkeen, Kyuss hajosi. Yhtyeen viimeiseksi julkaisuksi jäi 10 tuuman vinyyli, jolla ovat kappaleet ”Into the Void”, ”Fatso Forgotso” ja ”Fatso Forgotso (Flip The Phase)”. Kappaleet julkaistiin myöhemmin split-CD:llä yhdessä Queens of the Stone Agen kanssa. Homme liittyi Kyussin jälkeen tähän yhtyeeseen.
Elämä Kyussin jälkeen.
Vuonna 1996 Garcia liittyi stoner rock -yhtye Slo Burniin, jonka EP:tä "Amusing the Amazing" varsinkin Kyuss-fanit arvostivat. Tämän takia yhtye esiintyi jopa vuoden 1997 Ozzfestissä, mutta EP jäi sen ainoaksi julkaisuksi.
Slo Burnin hajoamisen jälkeen Garcia perusti Unidan, jossa myös Kyussin basisti Scott Reeder vieraili erään esiintymisen aikana. Unida julkaisi yhden albumin ja yhden split-julkaisun Dozerin kanssa. Sitten yhtye sai levytyssopimuksen Rick Rubinin levy-yhtiölle, American Recordsille. Unida nauhoitti toisen albumin, mutta Island/Def Jam Records ei suostunut julkaisemaan sitä, koska ei pitänyt siitä. Huhujen mukaan albumi olisi saatavilla laittomasti internetistä. Yhtye teki albumista kopioita faneilleen kiertueellaan. CD:n nimi on "El Coyote".
Vuonna 1998 Garcia liittyi Hermanoon, useiden stoner rock -muusikoiden sivuprojektiin.
Vuonna 2003 Garcia nauhoitti lauluosuudet kappaleeseen ”Born Too Slow”, jonka esittäjä on The Crystal Method. Kappaleesta tuli The Crystal Methodin albumin "Legion of Boomin" ykkössingle, ja se sai paljon radiosoittoaikaa. Myös Limp Bizkitin kitaristi Wes Borland soitti kappaleen nauhoituksissa.
20. joulukuuta 2005 Garcia ja Homme esiintyivät jälleen yhdessä Queens of the Stone Agen keikan encorena Wiltern Theatressa, Los Angelesissa, Kaliforniassa. He esittivät kolme Kyussin kappaletta: ”Thumb”, ”Hurricane” ja ”Supa Scoopa and Mighty Scoop”.
Vuonna 2006 Garcia vieraili Danko Jonesin kolmannella albumilla "Sleep Is the Enemy", kappaleessa ”Invisible”.
Jussi Peteri

Jussi Peteri (s. 4. huhtikuuta 1982 Helsinki) on uransa lopettanut suomalainen jalkapalloilija. Hän oli pelipaikaltaan oikea laitahyökkääjä.
Peteri on Korson Palloseuran kasvatti. Vuonna 1999 hän siirtyi Helsingin Jalkapalloklubiin, jossa hän pelasi ensimmäisen kautensa A-junioreissa. Kolmen seuraavan kauden aikana hän pelasi kuitenkin vain kolme ottelua HJK:n edustusjoukkueessa, viettäen enemmän aikaa yhteistyöseura Käpylän Pallossa Kakkosessa. Kesken kauden 2002 Peteri siirtyi lainalle FC Viikinkeihin, johon hän siirtyi seuraavana vuonna pysyvästi. Hän pelasi Viikingeissä kymmenen kauden ajan, rikkoen yli 200 pelatun sarjaottelun rajan ja ollen myös tärkeässä roolissa seuran noustessa ensimmäistä kertaa Veikkausliigaan sen historiassa. Peteri pelasi yhteensä 25 pääsarjaottelua, tehden niissä neljä maalia.
Peteri pelasi poikamaajoukkueissa yhteensä 41 ottelua vuosina 1998–2001. Hän edusti Suomea nuorten MM-kilpailuissa Argentiinassa vuonna 2001.
Aveiron yliopisto

Aveiron yliopisto () on yliopisto Aveirossa Portugalissa. Se perustettiin vuonna 1973. Aveiron yliopistossa on noin 15 000 opiskelijaa.
Vuonna 2017 kansainvälinen Shanghain Jiao Tong -yliopiston ARWU-yliopistoranking luokitteli Aveiron yliopiston sijaluokkaan 401.–500. maailmassa. Se oli tässä vertailussa Portugalin 3.–5. parhaimmaksi arvostettujen yliopistojen ryhmässä. Verkkonäkyvyyttä korostavassa espanjalaisessa Webometrics-rankingissa yliopisto ylsi vuonna 2018 Portugalin 6. parhaaksi yliopistoksi ja maailmanlistan sijalle 528.
Hayashio

Hayashio () oli keisarillisen Japanin laivaston Kagerō-luokan hävittäjä toisessa maailmansodassa.
Valmistus.
Alus tilattiin Uraga Dock Companyltä, missä köli laskettiin 1938. Alus laskettiin vesille 19. huhtikuuta 1939 ja otettiin palvelukseen 31. elokuuta 1940.
Palvelus.
Palvelukseen otettaessa alus liitettiin 2. laivaston 2. hävittäjälaivueen 15. hävittäjäviirikköön päällikkönään Kaneda Kiyoshi. Alus lähti 26. marraskuuta 1941 laivueen mukana Terashimansalmesta Palaulle, jonne se saapui 1. joulukuuta. Palaulla alus määrättiin suojaamaan lentotukialus "Ryūjōa" hyökättäessä 6.–8. joulukuuta Davaoon.
Vuoden 1941 lopun ja 1942 alun alus suojasi eri osastoja, jotka laskivat miinoja ja miehittivät tukikohtia japanilaisten edetessä. Alus suojasi 3.–6. kesäkuuta Midwayn taistelussa Midwaylle matkaavia joukkojenkuljetusaluksia.
"Hayashio" suojasi 16.–30. heinäkuuta "Kumanoa" ja "Suzuyaa" Kuresta Singaporen kautta Burmaan Merguihin risteilijöiden siirtyessä Intian valtamerelle. Matka kuitenkin keskeytettiin Guadalcanalin taisteluiden vuoksi. Osasto purjehti 8.–21. elokuuta Merguista Balikpapanin kautta Salomonsaarten pohjoispuolelle liittyäkseen laivaston pääosaan. Alus osallistui 24. elokuuta Salomonin saarten taisteluun suojaten amiraali Kondon osastoa.
Alus suojasi Trukin edustalla olevaa laivastoa, jossa se samalla oli 2. hävittäjälaivueen komentajan kontra-amiraali Raizo Tanakan lippulaivana. Alus suojasi 29. syyskuuta – 1. lokakuuta "Nisshinin" matkan Kaviengista Shortlandsiin. Tehtävän päätyttyä alus osallistui useaan Guadalcanalin täydennysmatkaan eli niin kutsuttuun Tokion pikajunaan.
"Hayashio" suojasi 10.–14. lokakuuta taistelulaivoja "Kongōa" ja "Harunaa" näiden tulittaessa Henderson Fieldiä. Alus osallistui 26. lokakuuta Santa Cruzin taisteluun suojaamalla "Junyōa". Se suojasi 3.–5. marraskuuta "Suzuyan" ja "Mayan" matkan Trukilta Shortlandsiin.
Alus johti 13.–15. marraskuuta amiraali Tanakan lippulaivana Guadalcanalille matkaavaa joukkojenkuljetussaattuetta (Guadalcanalin taistelu), minkä jälkeen alus suojasi "Suzuyan", "Mayan" ja "Tenryūn" matkan Shortlandsistä Kaviengiin.
"Hayashio" kuljetti täydennyksiä Rabaulista Laeen, kun se joutui 24. marraskuuta 1942 Yhdysvaltain ilmavoimien pommittajien maaliksi. Aluksen osuneen pommin vuoksi syttyi tulipalo, jota pyrittiin sammuttamaan aluksen ollessa ankkurissa. Tulipalon saavuttaessa ampumatarvikkeet, annettiin käsky jättämään laiva. Aluksella sai surmansa 50 miehistönjäsentä ja lisäksi kuusi haavoittui. "Shiratsu" evakuoi eloonjääneet laivasta, minkä jälkeen se upotettiin torpedolla Guna-lahteen.
Eläinavusteinen terapia

Eläinavusteinen terapia määritellään tavoitteelliseksi interventiomuodoksi, jossa ihmisen ja eläimen välinen vuorovaikutus on olennainen osa hoitoa. Eläinavusteista terapiaa antaa terveydenhuolto ja sosiaalialan ammattihenkilö, joka käyttää eläintä apuna omassa työssään. Toiminta voi olla yksilöllistä tai ryhmämuotoista. Jokaiselle yksilölle on määritelty henkilökohtaiset tavoitteet, joiden edistymistä seurataan. Eläinavusteinen terapia on suunniteltu edistämään yksilön fyysistä, sosiaalista, emotionaalista tai kognitiivista toimintaa. 
Suomessa ratsastusterapia on tunnetuin, parhaiten organisoitu ja rahoitettu toimintamuoto, jossa eläimet ovat hoiva- ja kuntoutuskäytössä. On myös esitetty, että tavallista sosiaalisempina tuotantoeläiminä maatiaisrotuihin kuuluvat suomenkarja, suomenhevonen ja suomenlammas voisivat soveltua hyvin kuntoutustyöhön. Ulkomaisten mallien mukaisesti myös alpakoita ja laamoja on alettu käyttää terapiaan ja eläinavusteiseen toimintaan.
Partaveitsi

Partaveitsi on parranajoon käytettävä erityisen terävä veitsi.
Isosta-Britanniasta on löydetty vanhin tunnettu ihmisen käyttämä partaveitsi. Mansaarelta tehty pronssikauden aikainen löydös on 3 400–4 000 vuotta vanha. Esine kuului vainajan mukana hautaan laskettuun omaisuuteen.
Tyypillisen partaveitsen terä taittuu sen kahvaosaan niin, että ohuenherkkä terä on suojassa. Veitsen terä on mikroskooppisen ohut, ja sen käyttäminen vaatii aikaa ja taitoa. Ennen jokaista ajoa veistä tulee hioa leveään, parkitsemattomaan nahkavyöhön, jotta terä suoristuisi. Partaa ajettaessa jokainen pituussuunnan mukainen liike aiheuttaa haavan, mikäli terä koskee ihoa. Samoin, jos terällä painetaan liian kovaa, terä helposti höylää ihoa tai uppoaa siihen. Entisinä aikoina parturit opettelivat ajamaan parran turvallisesti ja nopeasti, ja he olivatkin suosittu vaihtoehto itse hoidetulle parranajolle.
Ennen 1800-luvun puoliväliä partaveitsi oli ainoa parranajoväline. Sen jälkeen yleistyivät erilaiset kaksi- ja vaihtoteräiset partahöylät sekä myöhemmin sähköiset partakoneet, joiden käyttäminen on turvallisempaa ja helpompaa. Vaikka modernimmat parranajovälineet ovat nykyisin lähes syrjäyttäneet partaveitsen, on sillä edelleen oma uskollinen kannattajakuntansa. Nykyään on tosin vaikeaa löytää partaveistä edes parturitarvikeliikkeistä, vaikka niitä yhä valmistetaan muun muassa Ranskassa, Saksassa ja Japanissa.
Populaarikulttuurissa.
Vuonna 2012 julkaistun "007 Skyfall" -elokuvan jälkeen partaveitsien myynti lisääntyi useissa verkkokaupoissa jopa satoja prosentteja. Elokuvassa päähenkilö James Bond ajaa partansa partaveitsellä ja toteaa, että "vanhat tavat ovat joskus parhaita”. Internetin hakukoneissa tehtiin hakuja sanoilla ”"cut throat razor"” ja ”"straight razor"” viisi päivää ensi-illan jälkeen noin 735 % useammin kuin ennen ensi-iltaa.
Mangog

Mangog on Marvel Comicsin sarjakuvahahmo, superroisto, jonka ensiesiintyminen tapahtui "Thor"-lehden numerossa 154. Mangogin loivat Stan Lee ja Jack Kirby.
Historia.
Kauan sitten Asgardin valtakuntaan hyökkäsi miljardeista olennoista koostuva kansa, joka oli niin voimakas, että jopa Odinilla oli vaikeuksia pysäyttää heidät. Lopulta hän karkotti heidät ikuiksi ajoiksi, mutta koko rodun viha keskittyi yhteen kulminaatiopisteeseen, josta syntyi Mangog. Odin vangitsi olennon syvälle Asgardin alle. 
Mangog virui luolassa pitkään, kunnes Ulik-peikko vapautti hänet. Päästyään vapauteen mangog aloitti kostoretkensä Odinia vastaan ja onnistui kerran jopa teeskentelemään olevansa Odin. 
Yhdessä Odinin kanssa Thor on kuitenkin joka kerta voittanut Mangogin - tosin suurin ponnistuksin, koska tuhovoimainen olento on kenties koko Marvel-universumin fyysisiltä voimiltaan voimakkain supervihollinen. 
Mangogin todellinen olemus on arvoituksellinen. Häntä on joskus pidetty demonina, joka täten olisi riippuvainen mystisistä psyykkisistä energioista. Todellisuudessa Mangog kuitenkin lienee vihan ruumiillistuma tässä universumissa.
Voimat &amp; varusteet.
Mangog on "miljardin miljardin" rotunsa jäsenen voimien ruumiillistuma. Hänen fyysinen voimansa on laskemattomissa (eli ylittää Marvelin 100 tonnin rajan) ja hänellä on hirviömäinen, miltei jumalainen kestävyys. Thorin valtavatkin voimat tuntuvat mitättömiltä Mangogin edessä. 
Mangog kykenee myös manipuloimaan suuria määriä maagista energiaa. Tällä energialla Mangog kykenee tekemään useita voimakkaita tekoja kuten manipuloimaan materiaa ja ampumaan voimakkaita energialatauksia. 
Rajoitukset.
Mangogin voimien ylärajaa ei täysin tunneta. Mangog on kuitenkin riippuvainen tuntemattomasta psyykkisen energian lähteestä, jonka avulla hän pitää voimatasoaan yllä. Ilman tätä lähdettä hän yleensä kutistuu olemattomiin. 
Vaikka Odin on nykyään vapauttanut onnettoman avaruusrodun Mangogista, ei olento ole kadonnut mihinkään - luultavasti siksi, että sen viha ja pahuus on liian suurta hävitettäväksi kokonaan.
Marcelo D2

Marcelo D2 (oik. Marcelo Maldonado Gomes Peixoto, s. 5. marraskuuta 1967 Rio de Janeiro) on brasilialainen räppääjä. Marcelo D2 oli Planet Hemp -yhtyeen vokalisti. Tällä hetkellä hän tekee soolouraa. Marcelo D2 laulaa portugaliksi ja musiikissa on sambaa.
Marcelo D2 esiintyi vuoden 2006 Pori Jazzissa.
José Francisco Porras

José Francisco Porras (s. 8. marraskuuta 1970, Grecia) on costaricalainen jalkapallomaalivahti. Hän on vuodesta 1996 edustanut kotimaansa Deportivo Saprissaa. Saprissassa hän on voittanut Costa Rican mestaruuden neljä kertaa (1998, 1999, 2004 ja 2006), lisäksi hänellä on yksi mestaruus Heredianon kanssa (1993). Saprissalle hän oli torjumassa CONCACAF Champions' Cupin voittoa vuonna 2005 ja kolmatta sijaa samana vuonna FIFA:n seurojen MM-kisoissa (2005 FIFA Club World Championship). 
Porras pelasi Costa Rican joukkueessa nuorten MM-kilpailuissa Saudi Arabiassa vuonna 1989, mutta hän joutui odottelemaan vuosia tullakseen maansa ykkösvahdiksi. Erick Lonnis oli maan ykkösvalinta maalivahdiksi aina lopettamiseensa vuoteen 2003 asti. Porras pelasi ensimmäisen maaottelunsa 4. kesäkuuta 2004 Nicaraguaa vastaan. Vuoden 2006 MM-kisoissa hän torjui kaikissa Costa Rican kolmessa ottelussa. Hän on pelannut 19 maaottelua .
Dire Dawa

Dire Dawa on kaupunki Etiopian koillisosassa. Sen asukasluku oli vuonna 2007 341 834. Kaupunki on muodostunut Djiboutista tulevan rautatien varrelle 1900-luvun alussa. 
Maantiede ja ilmasto.
Dire Dawa sijaitsee Etiopian keskiosan itäosassa noin 48 kilometriä Hararin kaupungista koilliseen. Sen länsipuolella on Itä-Afrikan hautavajoama. Kaupungin läpi virtaa Dachatujoki, joka kuivuu ajoittain kuivina kausina. Joki jakaa Dire Dawan uuden ja vanhankaupungin alueisiin.
Dire Dawan lämpötila vaihtelee 12 °C:n ja 29 °C:n välillä. Keskimääräinen alin lämpötila on koko vuoden noin 15 °C ja keskimääräinen ylin lämpötila noin 28 °C. Suurimmat sateet saadaan maaliskuun ja toukokuun sekä heinäkuun ja syyskuun välisenä aikana. Sateisin kuukausi on elokuu ja kuivin joulukuu. Vuosittainen sadanta on noin 800 millimetriä.
Historia.
Dire Dawan nimen alkuperästä on esitetty muutamia eri versioita. Mahdollisesti se on johdettu somalinkielisestä ilmauksesta "Dir-dabo", joka viittaa Dir-heimoliiton rajaan. Amharankielinen muoto Dire Dawa tarkoittaa puolestaan viljelemätöntä kukkulaa.
Lähistön luolista on löydetty esihistoriallisia luolamaalauksia. Aikanaan paikka oli myös tärkeä läpikulkureitti karavaaneille. Nykyinen kaupunki on kuitenkin perustettu vasta verrattain hiljattain. Paikkakunta alkoi kasvaa vuodesta 1904 alkaen, jolloin sinne rakennettiin Djiboutista tuleva rautatie. Dire Dawasta tuli rautatien pääteasema, ennen kuin sitä sittemmin laajennettiin edelleen pääkaupunki Addis Abebaan. Ranskalaiset rakennuttivat kaupungin uuden kaupunginosan. 
Keisari Jeassu V rakennutti Dire Dawaan moskeijan ensimmäisen maailmansodan aikana. Toisen maailmansodan aikana kaupunki oli puolestaan brittien hallinnollinen keskus heidän vapautettuaan maan vuonna 1941. Ogadenin sodan aikana vuosina 1977–1978 kaupunkia piirittivät Somalian joukot, mutta lopulta Neuvostoliiton ja Kuuban tukema vastahyökkäys ajoi heidät takaisin.
Liikenne ja talous.
Dire Dawa sijaitsee Addis Abebasta, Hararista ja Djiboutista saapuvien maanteiden solmukohdassa ja sen kautta kulkee rautatie Djiboutiin. Kaupungilla on myös oma lentokenttänsä. Kaupungissa on esimerkiksi tekstiili- ja sementtiteollisuutta, sekä elintarviketeollisuutta. Siellä valmistetaan myös esimerkiksi kahvia ja nahkoja. Lähialue ei sovi maanviljelyyn, joten viljaa täytyy tuoda kauempaa Etiopiasta. Haramayan yliopiston pääkampus sijaitsee Dire Dawassa.
Väestö.
Vuonna 2007 Dire Dawan asukasluku oli 341 834. Sen asukkaat ovat pääasiassa oromoja, somaleja ja amharoja. Oromoja oli vuonna 2007 yhteensä 156 958, somaleja 83 069 ja amharoja 68 962. Pienempiin ryhmiin lukeutuivat esimerkiksi guraget (15 543). Kaupungissa on koptilainen kirkko. Muslimit seuraavat lähinnä shafi'i-koulukuntaa.
MG

MG on alkujaan brittiläinen ja nykyään kiinalainen automerkki. MG tunnetaan historiastaan kaksipaikkaisten urheiluautojen valmistajana. MG:n nykyiseen mallistoon kuuluu sähkökäyttöisiä sedaneja ja crossovereita.
MG on lyhennys sanoista ”Morris Garages”. Morris Garages toimi Oxfordissa alkujaan Morris-autojen jälleenmyyjänä, mutta aloitti oman autotuotannon vuonna 1924.
Historia.
Ensimmäiset Morris Garagesin valmistamat autot perustuivat Morrisin autoihin, joihin oli vaihdettu Carbodiesin valmistamat, urheilullisemmat autonkorit. Ensimmäiset autot oli merkitty sekä MG:n että Morrisin logoilla. Morrisin valmistamien autojen kustomointi jatkui aina vuoteen 1928, jolloin tuotanto oli kasvanut sellaisiin mittoihin, että itsenäistyminen oli tullut mahdolliseksi, ja M.G. Car Company Limited perustettiin. Tuotanto siirtyi vuonna 1929 Oxfordista naapurikaupunkiin, Abingdoniin, missä tuotanto jatkui aina vuoteen 1980 saakka.Vuonna 1935 William Morris, jonka omistuksessa yhtiö oli siihen asti ollut, myi yhtiön Morris Motor Companylle, joka oli myös hänen omistuksessaan. Vuonna 1952 MG sulautui British Motor Corporationiin ja edelleen vuonna 1968 British Leyland Motor Corporationiin (BLMC).
BLMC muuttui vuonna 1975 British Leylandiksi (BL) ja aloitti 1970-luvun lopussa yhteistyön japanilaisen Hondan kanssa. 1980-luvulla tuotannossa tapahtui merkittäviä muutoksia ja lopulta autotuotanto päätyi 1995 saksalaiselle BMW:lle. Vuonna 2000 muodostettiin MG Rover -yhtymä, jonka toiminta jatkui vuoteen 2005, jolloin yhtymä ajautui konkurssiin. 
MG Roverin konkurssin jälkeen MG-merkin oikeudet siirtyivät Kiinaan, ensin Nanjing Automobilelle vuonna 2006 ja sitten SAIC:lle (Shanghai Automotive Industry Corporation), joka osti Nanjingin vuonna 2007.
Myynti Suomessa.
MG:n maahantuojana Suomessa toimi Morris-autojen maahantuoja Oy Voimavaunu Ab. 1960-luvun alkuun mennessä tämän merkkisiä autoja oli tuotu Suomeen yksittäiskappaleina, mutta seuraavan vuosikymmenen aikana MG:t muodostivat hyvin suuren osan urheiluhenkisten autojen myynnistä Suomessa. Merkille toi näkyvyyttä se, että Timo Mäkinen ja Rauno Aaltonen kilpailivat tämän merkkisillä autoilla muun muassa Monte Carlo -rallissa, ja MG-tehdasjoukkue osallistui Jyväskylän Suurajoihin. MG-autoja myytiin parhaina vuosina 1960-luvun puolivälissä pari sataa kappaletta vuosittain. Virallisissa rekisteröintitilastoissa MG kuului silti koko ajan "muut merkit" -luokkaan. Vuonna 1971 MG:n maahantuonti siirtyi Sisu-autojen valmistajalle Oy Suomen Autoteollisuus Ab:lle. Koko 1970-luvun aikana Suomessa rekisteröitiin enää vain 26 MG-autoa. Vuoden 1999 lopussa Suomessa oli rekisterissä 293 MG-merkkistä autoa.
2023 kesäkuussa MG-autoja alettiin jälleen myydä Suomessa. MG:llä ei aluksi ollut Suomessa virallista maahantuojaa, vaan autot rekisteröitiin virallisella maahantuojalla Ruotsissa ja laivattiin sitten Suomeen myytäväksi käytettyinä. Myytävät mallit olivat kaikki sähköautoja. Mallit ovat MG4 Standard, MG5 Comfort SR, MG ZS EV Comfort ja MG Marvel R Luxury. Vuonna 2024 Hedin Automotive aloitti MG-autojen virallisena maahantuojana Suomessa ja valikoima laajeni sähköautojen lisäksi hybrideihin.
Philippe Senderos

Philippe Sylvain Senderos (s. 14. helmikuuta 1985 Geneve, Sveitsi) on sveitsiläinen jalkapalloilija, joka on edustanut Englannissa muun muassa Arsenalia, Fulhamia ja Aston Villaa. Hänen pelipaikkansa on puolustaja.
Ura.
Senderosin kansainvälinen ura alkoi, kun hän oli Sveitsin alle 17-vuotiaiden maajoukkueen kapteeni EM-kisoissa vuonna 2002. Kisat menivät hänen osaltaan hyvin, vaikka Sveitsi jäi alkulohkoon, ja isot seurat, muun muassa Manchester United, Liverpool FC, Juventus, Inter ja AC Milan, alkoivat kiinnostua hänestä. Vuosina 2001–2003 hän pelasi Sveitsin pääsarjassa Servette FC -joukkueessa.
Arsenal osti lopulta Senderosin, mutta loukkaantumisen takia ensimmäinen kausi valioliigassa meni pilalle. Debyytin Arsenalin paidassa hän teki lopulta vuonna 2003 Englannin Liigacupin ottelussa, jonka joukkue voitti 2–1. Senderos korvasi Sol Campbellia, kun hän oli loukkaantunut. Arsenalissa Senderos pelasi 64 liigaottelua tehden neljä maalia. Vuosina 2008–2009 hän oli lainalla Italiassa AC Milanissa ja 2010 Evertonissa. Kesäkuussa 2010 hän siirtyi Fulhamiin, jossa pelasi 57 valioliigaottelua. Hän siirtyi ilmaissiirrolla Valenciaan tammikuussa 2014, mutta pelasi espanjalaisseurassa vain kahdeksan Primera Divisiónin ottelua ennen kuin siirtyi vapaalla siirrolla Aston Villaan kesällä 2014.
Maajoukkueura.
Senderos pelasi ensimmäisen A-maaottelunsa MM-karsintaottelussa Ranskaa vastaan maaliskuussa 2005. Ensimmäisen maaottelumaalinsa hän teki Kyprosta vastaan saman vuoden syyskuussa. Hänet nimettiin Sveitsin maajoukkueeseen vuoden 2006 MM-kisoihin Saksaan. Hän pelasi kisoissa kolme ottelua. Ottelussa Etelä-Koreaa vastaan hän teki maajoukkueuransa kolmannen maalin, kun Sveitsi voitti maalein 2–0 ja pääsi voitolla neljännesvälieriin. Senderos loukkasi samassa ottelussa olkapäänsä ja joutui jättämään kisat kesken. Neljännesvälierissä Ukraina pudotti Sveitsin jatkosta rangaistuspotkukilpailun jälkeen.
Senderos pelasi kolme ottelua EM-kilpailuissa 2008 sekä yhden ottelun MM-kilpailuissa 2010 ja 2014.
Yksityiselämä.
Philippen isä on espanjalainen ja äiti serbialainen (Zorian Novaković).
Senderos puhuu sujuvasti viittä kieltä: englantia, ranskaa, espanjaa, saksaa sekä italiaa, mutta sanoo "The Guardian"in haastattelussa haluavansa oppia puhumaan vielä joitain muitakin kieliä.
Pilipalipilotit

Pilipalipilotit (alkuperäiseltä nimeltä "TaleSpin", tunnetaan myös nimellä "Karhu Baloo – Ilmojen sankari") on yhdysvaltalainen Disneyn tuottama vuosina 1990–1991 valmistunut 65-osainen piirrossarja.
Synopsis.
Sarja kertoo Disneyn Viidakkokirja -elokuvasta tutun Baloo-karhun ja ystäviensä seikkailuista. Baloo työskentelee Kelponiemen ("Cape Suzette") kaupungissa sijaitsevassa Lento-Pulju (Higher for Hire) -nimisessä lentorahtiyrityksessä. Hän lentää yrityksen omistamalla keltaisenvärisellä lentokoneella nimeltä Ilmari. Hänen työnantajansa on temperamenttinen Rebekka Kankimäki (Rebecca Cunningham). Rebekalla on 6-vuotias tytär nimeltä Molli (Molly). Baloon aisaparina usein toimii nuori Kai Kaakkuri (Kit Cloudkicker). Kai toimii usein kartanlukijana Baloolle tai lastenvahtina Mollille. Sarja pääantagonisti on ilmamerirosvo Don Karnage joukkoineen, jonka kanssa Baloo joutuu usein tekemisiin seikkailuissaan. Merkittävä hahmo sarjassa on myös Baloon hyvä ystävä Louie, joka pitää yökerhoa.
Sarja Suomessa.
Ensimmäisen kerran Suomessa Pilipalipilotit oli näkyvillä Filmnet-kaapeli- ja satelliittikanavan ohjelmistossa vuosien 1991 ja 1992 aikana. Vuonna 1992 sarjaa esitettiin Kolmoskanavalla ja MTV:llä, ja vuosina 1993–1994 MTV3-kanavalla alkuperäiskielellä ja suomenkielisellä tekstityksellä. Sarjan jaksoja esitettiin uusintana MTV3-kanavalla vuosina 2007–2008. Sarjaa on esitetty myös Disney Channelilla ja Toon Disneyllä Tuotantotalo Wernen tekemällä suomenkielisellä jälkiäänityksellä, huom jaksot joita Tuotantotalo Werne ei dubannut näytettiin alkuperäiskielellä ja suomenkielisellä tekstityksellä. Sarja tuli katsottavaksi Disney+ -suoratoistopalveluun vuonna 2022, jossa sarja on myös katsottavissa suomenkielisellä jälkiäänityksellä. Samana vuonna suomeksi jälkiäänitettiin kaikki ne sarjan jaksot, joita Tuotantotalo Werne ei jälkiäänittänyt 1990-luvun VHS-kasettijulkaisuihin.
Julkaisut.
Suomessa sarjan jaksoja julkaistiin 1990-luvulla vuokrakäyttöön tarkoitettuina ja kotitalouksiin myytyinä VHS-kasetteina Tuotantotalo Wernen tekemällä suomenkielisellä jälkiäänityksellä nimillä "Pilipalipilotit" ja "Karhu Baloo – Ilmojen sankari".
Videopeli.
Sarjan pohjalta julkaistiin myös peli nimeltä "TaleSpin" Nintendo Entertainment Systemille ja Sega Mega Drivelle.
Álvaro Saborío

Álvaro Saborío Chacón (s. 25. maaliskuuta 1982 Ciudad Quesada, Alajuela) on costaricalainen jalkapalloilija. Hyökkääjänä pelaava Saborío on pelannut vuodesta 2010 yhdysvaltalaisessa Real Salt Lake -joukkueessa. Vuosina 2006–2009 hän pelasi sveitsiläisessä FC Sionissa.
Saborío pelasi kaksi vuotta Meksikossa (Montereyssa ja Saltillossa). Vuosina 2001-2006 hän edusti Deportivo Saprissaa. Saprissassa Saborío voitti Costa Rican mestaruuden 2004 ja 2005 sekä CONCACAF Champions' Cupin 2005. Vuonna 2004 hän oli liigan maalikuningas 25 maalillaan.
Saborío oli vuoden 2004 olympiajoukkueessa Ateenassa. Hänen ensimmäinen maaottelunsa oli 16. lokakuuta 2002 Ecuadoria vastaan. Vuoden 2006 MM-kisoissa Saborío pelasi kahdessa ottelussa. Hän on pelannut 39 maaottelua, joissa on tehnyt 11 maalia .
Libyan yliopisto

Libyan yliopisto () on entinen libyalainen yliopisto. Se perustettiin Bengasiin joulukuussa 1955, ja Tripoliin perustettiin sen sivutoimipiste vuonna 1957. Libyan yliopisto jakautui 1974 kahdeksi yliopistoksi, jotka toimivat sittemmin nimillä Bengasin yliopisto (myös nimellä "Gar Yunis -yliopisto") ja Tripolin yliopisto (nimenä "Al Fatahin yliopisto" vuosina 1976–2012).
Muammar Gaddafi opiskeli aikoinaan oikeustiedettä Libyan yliopistossa.
Donkey Kong Jungle Beat

Donkey Kong Jungle Beat on Nintendo GameCubelle vuonna 2004 julkaistu tasohyppelypeli, jota pelataan rumpuparin kaltaisella ohjaimella (DK Bongo). Pelaaja ohjaa pelissä Donkey Kongia, yhtä Nintendon tunnetuimmista pelihahmoista. Donkey Kongia ohjataan rumpujen lyönneillä: lyömällä vasenta rumpua Kong liikkuu vasemmalle, oikeata lyömällä oikealle, kumpiakin lyömällä hyppää ja käsiään yhteen lyömällä taputtaa. 
Vuonna 2009 peli uudelleenjulkaistiin Wiille osana Nintendon New Play Control-sarjaa.
Peli koostuu useita erilaisista "kuningaskunnista", joissa jokaisessa on kaksi tasoa ja yksi loppuvastustaso, jossa pelaaja taistelee isoa loppuvastusta vastaan. Tasot voivat sisältää kilpajuoksua ajan kanssa sekä ongelmanratkontaa. Vastuksia on lukuisia erilaisia, kuten muita gorilloja "Punch-Out!!" -tyylisissä otteluissa. Pelaamisessa tarvitaan ajoitettuja liikeitä ja rytmitajua, sillä esimerkiksi alueelta saa kaikki banaanit oikea-aikaisella käsien taputtamisella. 
Pelissä käytettävä rumpuohjain on myös pelivälineenä rytmipeleissä "Donkey Konga", "Donkey Konga 2" ja "Donkey Konga 3".
Jan Masaryk

Jan Masaryk (myös Jan Garrigue Masaryk) (14. syyskuuta 1886 Praha – 10. maaliskuuta 1948 Praha) oli tšekkoslovakialainen poliitikko ja diplomaatti, joka toimi Tšekkoslovakian ulkoministerinä vuosina 1940–1948.
Varhaiset vuodet.
Jan Masaryk oli Tšekkoslovakian ensimmäisen presidentin Tomáš Masarykin poika. Hän opiskeli ensin Prahassa ja sittemmin Yhdysvalloissa, josta hän palasi kotimaahansa 1913. Masaryk palveli Itävalta-Unkarin armeijassa ensimmäisen maailmansodan aikana. Tšekkoslovakian itsenäistyttyä hän toimi diplomaattina mm. Yhdysvalloissa vuosina 1919–1922. Masaryk oli perustamassa Tšekkoslovakian lähetystöä Britanniaan vuonna 1925. Tomáš Masarykin erottua presidentin virasta vuonna 1935 maan presidentiksi valittiin Edward Benes. Tšekkoslovakia oli 1930-luvulla yksi harvoista Euroopan demokraattisista maista, sillä useimmat monipuoluejärjestelmät sortuivat talouslaman kourissa.
Masaryk erosi syyskuussa 1938 suurlähettilään virasta vastalauseena sille, että Saksa valtasi Tšekkoslovakian sudeettialueet. Pian tämän jälkeen Saksa valtasi muutkin tšekkiläiset maakunnat Böömin ja Määrin, ja pystytti nukkevaltion Slovakiaan. Masaryk pakeni Lontooseen.
Ulkoministerinä.
Kun miehitetyn Tšekkoslovakian hallitus oli maanpaossa Britanniassa, Masaryk toimi sen ulkoministerinä. Sodan aikana hän toimitti säännöllisesti radio-ohjelmia BBC:ssä Tšekkoslovakiaan. Hänellä oli asunto osoitteessa 58 Westministern Lontoon Gardensissa, mutta useimmiten hän oli Tšekkoslovakian lähetystörakennuksessa Wingarella tai presidentti Benesin kanssa Aston Abbotsissa lähellä Aylesburea Buckinghamshiressa. Masaryk oli myös vastaanottanut professorin arvon Batesin yliopistosta vuonna 1942. 
Masaryk toimi edelleen ulkoministerinä vuonna 1945 vapautetun Tšekkoslovakian monipuoluehallituksessa. Klement Gottwaldin johtamien kommunistien asema vahvistui 1946 vaaleissa, mutta Masaryk pysyi ulkoministerinä. Hän oli solmimassa ystävyyssopimusta Neuvostoliiton kanssa, mutta pettyi Neuvostoliiton kieltoon Tšekkoslovakian osallistumisesta Yhdysvaltojen Marshall-apuun. Enemmistö ei-kommunistisista hallituksen jäsenistä erosi keväällä 1948 toivoen saavansa sillä tavoin uudet vaalit. Presidentti Beneš epäili uusien vaalien vievän maan sisällissotaan, minkä takia hän antoi tukensa Gottwaldin johtamalle kommunistihallitukselle. Myös Masaryk pysyi ulkoministerinä, vaikkakin hän oli pettynyt asemaansa.
Masarykin kuolema.
Kommunistit ottivat vallan käsiinsä helmikuun 1948 lopussa (Tšekkoslovakian vallankaappaus 1948). Masaryk löydettiin ulkoministeriön virka-asunnon kylpyhuoneen ikkunan alta kuolleena, pukeutuneena yöasuun 10. maaliskuuta 1948. Virallisissa tutkimuksissa hänen todettiin tehneen itsemurhan hyppäämällä ikkunasta alas. On arveltu, että hänet työnnettiin ikkunasta, jotta kommunistien suunnitelmat toteutuisivat.
Eintracht Frankfurt

Eintracht Frankfurt on saksalainen, 8. maaliskuuta 1899 perustettu jalkapalloseura, joka lukeutuu Saksan perinteikkäimpiin. Se nousi keväällä 2012 maan pääsarjaan Bundesliigaan ja on sen jälkeen sijoittunut parhaimmillaan kuudenneksi heti kaudella 2012–2013, viidenneksi kaudella 2020–2021 ja kuudenneksi kaudella 2023–2024. Joukkueen paras sijoitus vuonna 1963 alkaneessa Bundesliigassa on kolmas, mihin se on yltänyt useamman kerran. Vuonna 1959 se voitti Saksan mestaruuden.
Frankfurt sijoittuu vuosien 2020–2025 eurooppalaisten seurojen keskinäisessä UEFA:n seurapisterankingissa sijalle 23.
Pelaajat.
"Päivitetty 31. helmikuuta 2025."
Víctor Núñez

Victor Núñez Rodríguez (s. 15. huhtikuuta 1980, Santo Domingo, Dominikaaninen tasavalta) on jalkapalloilija, joka on lähtöisin Dominikaanisesta tasavallasta, mutta on alkuvuodesta 2006 lähtien ollut Costa Rican kansalainen. Hyökkääjänä pelannut Núñez on voittanut kahdesti maan liigan maalikuninkuuden.
Victor Núñez debytoi Costa Rican maajoukkueessa pian saatuaan maan kansalaisuuden. Hänen ensimmäinen pelinsä oli Etelä-Koreaa vastaan käyty ystävyysottelu 11. helmikuuta 2006. Núñez on pelannut kolme maaottelua . Núñez oli nimetty vuoden 2006 MM-kisajoukkueeseen, mutta hän ei pelannut kisoissa yhtään ottelua. 
Victor Núñezin lempinimi on "El Mambo".